### NN 121/2024 (19.10.2024.), Pravilnik o djelomičnoj jednokratnoj isplati korisniku starosne i prijevremene starosne osnovne mirovine

HRVATSKA AGENCIJA ZA NADZOR FINANCIJSKIH USLUGA

2020

Na temelju članka 112. stavka 18. Zakona o mirovinskim osiguravajućim društvima (»Narodne novine«, broj 22/14, 29/18, 115/18 i 156/23) Hrvatska agencija za nadzor financijskih usluga na sjednici Upravnog vijeća, održanoj 16. listopada 2024. donosi

PRAVILNIK

O DJELOMIČNOJ JEDNOKRATNOJ ISPLATI KORISNIKU STAROSNE I PRIJEVREMENE STAROSNE OSNOVNE MIROVINE

Članak 1.

Ovim Pravilnikom propisuje se postupak po kojemu postupa mirovinsko osiguravajuće društvo (dalje u tekstu: Društvo), kada namjerava s korisnikom starosne ili prijevremene starosne osnovne mirovine, ostvarene prema zakonu kojim se uređuje obvezno mirovinsko osiguranje na temelju generacijske solidarnosti, ugovoriti isplatu mirovine i djelomičnu jednokratnu isplatu u visini od najviše 20 % od ukupno primljene doznake iz obveznog mirovinskog fonda za isplatu mirovine, prije njezina umanjenja za naknadu Društvu.

Članak 2.

(1) Društvo sa Središnjim registrom osiguranika (dalje u tekstu: REGOS) tijekom ostvarivanja prava na mirovinu osiguranika razmjenjuje podatke potrebne da bi osiguranik donio informiranu odluku o načinu isplate mirovine, u skladu s odredbama zakona kojim se uređuje obvezno mirovinsko osiguranje na temelju generacijske solidarnosti i Zakona o mirovinskim osiguravajućim društvima (»Narodne novine«, broj 22/14, 29/18, 115/18 i 156/23, dalje u tekstu: Zakon).

(2) Osiguranik koji želi isplatu mirovine i iz obveznog mirovinskog osiguranja na temelju individualne kapitalizirane štednje donosi odluku o izboru Društva za isplatu mirovine putem obrasca za prijavu izbora Društva (obrazac R-POD), koji REGOS dostavlja izabranom Društvu.

(3) Društvo je dužno prije sklapanja ugovora o isplati mirovine s djelomičnom jednokratnom isplatom prema članku 112. stavku 8. Zakona zaprimiti:

1. R-POD obrazac REGOS-a koji, između ostalog, sadrži podatak o tome je li osiguranik ostvario pravo na starosnu ili prijevremenu starosnu osnovnu mirovinu, ostvarenu prema zakonu kojim se uređuje obvezno mirovinsko osiguranje na temelju generacijske solidarnosti i ako jest datum ostvarivanja navedenog prava kao i datum rješenja Hrvatskog zavoda za mirovinsko osiguranje o ostvarenju prava osiguranika na starosnu ili prijevremenu starosnu osnovnu mirovinu, ostvarenu prema zakonu kojim se uređuje obvezno mirovinsko osiguranje na temelju generacijske solidarnosti,

2. podatak od REGOS-a o tome je li osiguranik ostvario pravo na isplatu djelomične jednokratne isplate prema odredbama članka 112. stavka 9. Zakona.

Članak 3.

Ako su ispunjeni uvjeti iz članka 112. stavka 9. Zakona i ovoga Pravilnika, Društvo je dužno potencijalnom korisniku mirovine ponuditi sklapanje ugovora s djelomičnom jednokratnom isplatom u visini od najviše 20 % od ukupno primljene doznake iz obveznog mirovinskog fonda za isplatu mirovine prije njezina umanjenja za naknadu Društvu.

Članak 4.

Po sklopljenom ugovoru o mirovini, Društvo je obvezno isplatiti djelomičnu jednokratnu isplatu zajedno s prvom isplatom mirovine.

Članak 5.

(1) Ovaj Pravilnik stupa na snagu osmoga dana od dana objave u »Narodnim novinama«.

(2) Stupanjem na snagu ovog Pravilnika prestaje važiti Pravilnik o djelomičnoj jednokratnoj isplati korisniku starosne i prijevremene starosne osnovne mirovine (»Narodne novine«, broj 9/19).

Klasa: 011-01/24-11/01
 Urbroj: 326-01-70-72-24-5
 Zagreb, 16. listopada 2024.

Predsjednik
 Upravnog vijeća
 dr. sc. Ante Žigman, v. r.